Document ID: 31994D0061

ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Ιανουαρίου 1994 για το διαχωρισμό της ευθύνης μεταξύ Τσεχικής Δημοκρατίας και Σλοβακικής Δημοκρατίας όσον αφορά το δάνειο που χορηγήθηκε στην Τσεχοσλοβακία βάσει της απόφασης 91/106/ΕΟΚ (94/61/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,
την πρόταση της Επιτροπής (1) που υποβλήθηκε μετά από διαβούλευμα με τη Νομισματική Επιτροπή,
τη γνώμη του Ευρωπαϊκού Κοινοβουλίου (2),
Εκτιμώντας:
ότι, βάσει της απόφασης 91/106/ΕΟΚ του Συμβουλίου για τη χορήγηση μεσοπρόθεσμης χρηματοδοτικής συνδρομής στην Τσεχική και Σλοβακική Ομοσπονδιακή Δημοκρατία (3), η Κοινότητα χορήγησε στην Τσεχική και Σλοβακική Ομοσπονδιακή Δημοκρατία (ΤΣΟΔ), μεσοπρόθεσμο δάνειο ύψους 375 εκατομμυρίων Ecu σε κεφάλαιο, προκειμένου να βοηθήσει την υποστήριξη του ισοζυγίου πληρωμών της, την ενίσχυση των αποθεμάτων της και να διευκολύνει τη μετατρεψιμότητα του νομίσματός της- ότι το δάνειο καταβλήθηκε πλήρως από την Επιτροπή σε δύο δόσεις, εκ των οποίων η μία 185 εκατομμυρίων Ecu τον Αύγουστο του 1991 και η άλλη 190 εκατομμυρίων Ecu τον Φεβρουάριο του 1992-
ότι σύμφωνα με το συνταγματικό νόμο για τη λύση της ΤΣΟΔ, που εξεδόθη από την Ομοσπονδιακή Συνέλευση στις 25 Νοεμβρίου 1992, η ΤΣΟΔ έπαψε να υπάρχει στις 31 Δεκεμβρίου 1992 και τα διάδοχα κράτη της είναι η Τσεχική Δημοκρατία και η Σλοβακική Δημοκρατία-
ότι ο συνταγματικός νόμος για την κατανομή των περιουσιακών στοιχείων της ΤΣΟΔ μεταξύ της Τσεχικής Δημοκρατίας και της Σλοβακικής Δημοκρατίας, που εξεδόθη από την Ομοσπονδιακή Συνέλευση στις 13 Νοεμβρίου 1992, ορίζει ότι τα δάνεια που έχουν συναφθεί από την ΤΣΟΔ θα κατανεμηθούν μεταξύ της Τσεχικής Δημοκρατίας και της Σλοβακικής Δημοκρατίας σε αναλογία δύο προς ένα, η οποία αντιστοιχεί με τη σχετική αναλογία των πληθυσμών τους- ότι οι τσεχικές και οι σλοβακικές αρχές ζήτησαν κατά συνέπεια από την Κοινότητα να αποδεχθεί επίσης τη διαίρεση της ευθύνης της ΤΣΟΔ που απορρέει από το δάνειο ύψους 375 εκατομμυρίων Ecu που χορήγησε η Κοινότητα βάσει της απόφασης 91/106/ΕΟΚ-
ότι η Τσεχική Δημοκρατία και η Σλοβακική Δημοκρατία εξακολουθούν από κοινού να εκπληρώνουν πλήρως τις υποχρεώσεις τους όσον αφορά το χρέος που απορρέει από το κοινοτικό δάνειο ύψους 375 εκατομμυρίων Ecu- ότι οι δημοκρατίες αυτές δέχθηκαν να αναλάβουν αντίστοιχα τα δύο τρίτα και το ένα τρίτο των υποχρεώσεων πληρωμής κεφαλαίου, τόκων και άλλων επιβαρύνσεων που σχετίζονται με το δάνειο αυτό-
ότι η Επιτροπή θα πρέπει να εξουσιοδοτηθεί να λάβει κατάλληλα μέτρα για να εξασφαλίσει ότι οι απορρέουσες από το δάνειο που χορηγήθηκε δυνάμει της απόφασης 91/106/ΕΟΚ υποχρεώσεις θα κατανεμηθούν μεταξύ της Τσεχικής και της Σλοβακικής Δημοκρατίας σύμφωνα με το νόμο της Ομοσπονδιακής Συνέλευσης της 13ης Νοεμβρίου 1992-
ότι για την έκδοση της παρούσας απόφασης η συνθήκη δεν προβλέπει άλλες εξουσίες εκτός από εκείνες του άρθρου 235,
ΑΠΟΦΑΣΙΖΕΙ:
Άρθρο μόνο
1. Η Τσεχική Δημοκρατία και η Σλοβακική Δημοκρατία υπέχουν χωριστή ευθύνη για τα δύο τρίτα και το ένα τρίτο, αντίστοιχα, όλων των πληρωμών για την απόδοση του κεφαλαίου και την καταβολή των τόκων και άλλων επιβαρύνσεων που αφορούν το κοινοτικό δάνειο ύψους 375 εκατομμυρίων Ecu που χορηγήθηκε στην Τσεχική και η Σλοβακική Ομοσπονδιακή Δημοκρατία (ΤΣΟΔ) βάσει της απόφασης 91/106/ΕΟΚ.
2. Για το σκοπό αυτό, η Επιτροπή εξουσιοδοτείται να συμφωνήσει με τις αρχές της Τσεχικής Δημοκρατίας και της Σλοβακικής Δημοκρατίας, μετά από διαβούλευση με τη Νομισματική Επιτροπή, τις αναγκαίες προσαρμογές της αρχικής σύμβασης δανείου μεταξύ Κοινότητας και ΤΣΟΔ.
3. Οι όροι και οι προϋποθέσεις που ορίζονται στην απόφαση 91/106/ΕΟΚ εφαρμόζονται κατ' αναλογία στις πράξεις που θα συναφθούν σύμφωνα με τις διατάξεις της παραγράφου 2 και οι χρηματοπιστωτικοί όροι της αρχικής σύμβασης δανείου παραμένουν αμετάβλητοι.
4. Όλα τα έξοδα που συνεπάγεται για την Κοινότητα η σύναψη και η εφαρμογή των πράξεων που προβλέπονται στην παρούσα απόφαση βαρύνουν την Τσεχική Δημοκρατία και τη Σλοβακική Δημοκρατία, σε αναλογία δύο τρίτων και ενός τρίτου, αντίστοιχα.
Βρυξέλλες, 24 Ιανουαρίου 1994.

Labels: 11
19
5
10
18
15